Mar 01,2018
మురిపించిన మూడో త్రైమాసిక వృద్ధి
న్యూఢిల్లీ: వ్యవసాయం, తయారీ, నిర్మాణ రంగాల దన్నుతో డిసెంబరుతో ముగిసిన త్రైమాసికంలో దేశ వృద్ధి రేటు 7.2 శాతానికి చేరింది. ఇది గత అయిదు త్రైమాసికాల (15 నెలల) గరిష్టం కావడం గమనార్హం. 2016 జులై-సెప్టెంబరు త్రైమాసికం జీడీపీ 7.5 శాతంగా నమోదు కాగా.. ఆ తరువాత ఏడు శాతానికి మించిన వృద్ధి నమోదు కావడం ఇప్పుడే తొలిసారని ప్రభుత్వ గణాంకాలు చెబుతున్నాయి. ఈ నేపథ్యంలో దేశ ఆర్థిక వ్యవస్థ ప్రస్తుత ఆర్థిక సంవత్సరంలో 6.6 శాతం వృద్ధిని నమోదు చేసే అవకాశం ఉన్నట్టుగా 'కేంద్ర గణాంకాల కార్యాలయం' (సీఎస్‌వో) తెలిపింది. అంతకు ముందు ఏడాది (2016-17లో) దేశ వృద్ధి రేటు 7.1 శాతంగా ఉన్న సంగతి తెలిసింది. జులై-సెప్టెంబరు త్రైమాసిక వృద్ధి రేటును కూడా ప్రస్తుతం ఉన్న 6.3 శాతం నుంచి 6.5 శాతానికి సీఎస్‌వో సవరించింది. గత డిసెంబరు త్రైమాసికంలో నిర్మాణ రంగంలో రికార్డు స్థాయిలో 6.8% వృద్ధి నమోదైనట్టు సీఎస్‌వో వివరించింది. అంతకు ముందు త్రైమాసికంతో పోలిస్తే ఇది 2.8 శాతం మేర అధికం.
కీలక రంగాల వృద్ధిలో దూకుడు..
చమురు శుద్ధి, సిమెంట్‌ రంగాల దూకుడుకు తోడు ఉక్కు, విద్యు త్తు, బొగ్గు ఉత్పత్తి రంగాల్లో గణనీయమైన వృద్ధి నేపథ్యంలో జనవరి మాసంలో ఎనిమిది కీలక రంగాల వృద్ధి 6.7 శాతానికి చేరింది. గత ఏడాది ఇదే కాలంలో కీలక రంగాల వృద్ధి 3.4 శాతంగా ఉంది. అంతకు ముందు డిసెంబరు మాసంలో బొగ్గు, ముడి చమురు, సహజ వాయు వు, చమురు శుద్ధి, ఎరువులు, ఉక్కు, సిమెంట్‌, విద్యుత్తు రంగాలు మూకుమ్మడిగా 4.2శాతం వృద్ధిని మాత్రమే నమోదు చేయగా.. అది జనవరి నాటికి 6.7శాతానికి చేరడం విశేషం.
మీ స్నేహితులకు రికమెండ్ చెయ్యండి